**JÁTÉK PICIKNEK /Aileen Pennington nyomán**

# Pista bácsi beteg lett

**A játék célja:** A 3-4 éves gyerekek tanulják meg kezelni a szerephelyzetet, a „mintha” cselekvést. Működjenek együtt, vagy egymás mellett egy azonos témában.

Értelmezzék a felnőttek szerepvállalását.

Bővüljenek ismereteik a játék tartalmi elemeivel.

**Előzmények:** orvosos szerepjáték, tehén megfigyelése eredeti környezetben, tanya építése terepasztalon, házi állatok hangjának megfigyelése magnóról, telefonos játék

ábrázolás: krumpli nyomdával tehénfoltozás, foltfestés textilre

zenehallgatás: Én elmentem a vásárba….

mesehallgatás: Móricz Zsigmond: Iciri-piciri, Török és a tehenek

mozgásban: utánzó gyakorlatok

1. Öreg Pista bácsi hív bennünket telefonon. Ágyban van, mert beteg és orvosra van szüksége.
2. Orvosnak öltözünk, kezet mosunk és az orvosi felszereléseket összepakoljuk.
3. Elutazunk Pista bácsi tanyájára.. Körbesétálunk, és közben a Ziki-zaka-zakatol mondókát mondogatjuk, vagy „Útban a tanyára” - énekelgetjük.
4. Az óvónő 2, Pista bácsi szerepébe lép. Fekszik, alszik.
5. A háza előtt állunk, és tűnődünk azon, hogy mi lehet Pista bácsi baja?
6. Ötleteket gyűjtünk, hogy milyen baleset érhette, vagy mi lehet a betegsége?
7. Megbeszéljük, hogyan kell viselkednünk, ha belépünk egy idegen házba.
8. Bekopogunk a ház ajtaján. Pista bácsi felébred és beszólít bennünket. KÖSZÖNÜNK.
9. Kérdéseket teszünk fel Pista bácsinak, hogy kiderítsük mi a baja. Meghallgatjuk a balesetéről szóló történetet, amiből megtudjuk, hogy eltört a lába és beütötte a fejét és a kezét.
10. Pista bácsi sérüléseit orvosokként lekezeljük, és azt tanácsoljuk neki, hogy maradjon ágyban egy darabig.
11. Pista bácsi a tanyája miatt aggódik, különösen a tehén miatt. Felajánljuk neki segítségünket. Meghallgatjuk az állatok hangját, beazonosítjuk őket.
12. Átöltözünk az orvosi ruhából, munkaruhába. (Fiúk svájcisapka, lányok kendőben) Gazdálkodóként megyünk tovább a „mintha” farm irányába.
13. Előkerül a tehén. (bábként funkcionál)
14. Megbeszéljük, hogy a tehénnek mire lehet szüksége és e szerint cselekszünk.
15. A megfelelő ennivalót megkeressük és odaadjuk a tehénnek.
16. Kiderítjük, hogy miként kell fejni, aztán megfejjük a tehenet.
17. A tejet üvegekbe öntjük, majd a teherautóra helyezzük.
18. Megtisztogatjuk a ruhánkat, az állatgondozás után, és bemegyünk újra a házba.
19. Teát készítünk, viszünk egy bögrével Pista bácsinak, mi is iszunk belőle.
20. Pista bácsi teázás közben megkérdezi, mi van a tehénkével, mi elmeséljük mit csináltunk.
21. Elbúcsúzunk, levesszük munkásruháinkat és „Utazunk vissza!” mondogatjuk.

**A keretjáték tovább élése:**

1. Pista bácsi és a rendetlen unokák
2. Tűz a tanyán

Készítette: Kunné Darók Anikó